Document ID: 32014D0507

A TANÁCS 2014/507/KKBP HATÁROZATA
(2014. július 30.)
a Krím és Szevasztopol jogellenes annektálása miatt a Krímből és Szevasztopolból származó árukra vonatkozó korlátozások bevezetéséről szóló 2014/386/KKBP határozat módosításáról
AZ EURÓPAI UNIÓ TANÁCSA,
tekintettel az Európai Unióról szóló szerződésre és különösen annak 29. cikkére,
mivel:
(1)
A Tanács 2014. június 23-án elfogadta a 2014/386/KKBP határozatot (1).
(2)
Tekintettel arra, hogy a Krím jogellenes annektálása továbbra is fennáll, a Tanács véleménye szerint további intézkedésekre van szükség, melyek a Krímmel és Szevasztopollal folytatott kereskedelem és a Krímben és Szevasztopolban történő beruházások korlátozását célozzák.
(3)
Egyes intézkedések végrehajtásához az Unió további fellépése szükséges.
(4)
A 2014/386/KKBP határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 2014/386/KKBP határozat a következőképpen módosul:
1.
A cím helyébe a következő szöveg lép:
„A Tanács 2014/386/KKBP határozata (2014. június 23.) a Krím és Szevasztopol jogellenes annektálása miatti korlátozó intézkedésekről”.
2.
A határozat a következő cikkekkel egészül ki:
„4a. cikk
(1) Tilos a Krím és Szevasztopol területén az alábbi iparágakban infrastruktúra projektek létrehozására, megszerzésére vagy fejlesztésére szánt kulcsfontosságú berendezéseknek és technológiának a tagállamok állampolgárai általi, vagy a tagállamok területéről történő, vagy a tagállamok joghatósága alá tartozó hajók, illetve légi járművek felhasználásával való eladása, szállítása és átadása, függetlenül attól, hogy az adott berendezés vagy technológia a tagállamok területéről származik-e:
a)
közlekedés és szállítás;
b)
távközlés;
c)
energia.
Az Unió megteszi a szükséges intézkedéseket annak érdekében, hogy meghatározza az e bekezdés hatálya alá tartozó termékek körét.
(2) Tilos a Krím és Szevasztopol területén működő, és a Krím és Szevasztopol területén az (1) bekezdésében említett iparágakban infrastruktúrák létrehozásával, megszerzésével vagy fejlesztésével foglalkozó vállalkozások részére az alábbiak szolgáltatása:
a)
az (1) bekezdésnek megfelelően meghatározott kulcsfontosságú berendezésekkel és technológiákkal kapcsolatos technikai segítség, képzés, valamint egyéb szolgáltatás;
b)
finanszírozás vagy pénzügyi támogatás az (1) bekezdésnek megfelelően meghatározott kulcsfontosságú berendezések és technológiák eladása, szállítása, átadása vagy kivitele céljára, vagy a kapcsolódó technikai segítségnyújtás vagy képzés céljára.
(3) Tilos tudatosan vagy szándékosan részt venni olyan tevékenységekben, amelyek célja vagy hatása az (1) és (2) bekezdésben meghatározott tilalmak megkerülése.
4b. cikk
(1) Tilos a Krím és Szevasztopol területén az alábbi természeti erőforrások kitermelésére szánt kulcsfontosságú berendezéseknek és technológiáknak a tagállamok állampolgárai általi, vagy a tagállamok területéről történő, vagy a tagállamok joghatósága alá tartozó hajók, illetve légi járművek felhasználásával való eladása, szállítása vagy átadása, függetlenül attól, hogy az adott berendezés vagy technológia a tagállamok területéről származik-e:
a)
kőolaj;
b)
földgáz;
c)
ásványi anyagok.
Az Unió megteszi a szükséges intézkedéseket annak érdekében, hogy meghatározza az e bekezdés hatálya alá tartozó termékek körét.
(2) Tilos a Krím és Szevasztopol területén az (1) bekezdésében említett természeti erőforrások kitermelésével foglalkozó vállalkozások részére az alábbiak szolgáltatása:
a)
az (1) bekezdésnek megfelelően meghatározott kulcsfontosságú berendezésekkel és technológiákkal kapcsolatos technikai segítség, képzés, valamint egyéb szolgáltatás;
b)
finanszírozás vagy pénzügyi támogatás az (1) bekezdésnek megfelelően meghatározott kulcsfontosságú berendezések és technológiák eladása, szállítása, átadása vagy kivitele céljára, vagy a kapcsolódó technikai segítségnyújtás vagy képzés céljára.
(3) Tilos tudatosan vagy szándékosan részt venni olyan tevékenységekben, amelyek célja vagy hatása az (1) és (2) bekezdésben meghatározott tilalmak megkerülése.
4c. cikk
A 4a. és 4b. cikkben meghatározott tilalmak nem érintik a 2014. július 30. előtt kötött szerződések 2014. október 28-ig történő teljesítését, illetve az ezen szerződések teljesítéséhez szükséges - 2014. október 28-ig megkötendő és teljesítendő - járulékos szerződések teljesítését.
4d. cikk
Tilos:
a)
kifejezetten a 4a. cikkben említett iparágakban infrastruktúrák létrehozásához, megszerzéséhez vagy fejlesztéséhez kapcsolódóan pénzügyi kölcsönt vagy hitelt nyújtani;
b)
a 4a. cikkben említett iparágakban infrastruktúrák létrehozásával, megszerzésével vagy fejlesztésével foglalkozó, a Krím vagy Szevasztopol területén letelepedett vállalkozásban részesedést szerezni vagy növelni azt, ideértve e vállalkozások teljes körű felvásárlását, illetve a részvények vagy részesedést biztosító értékpapírok megszerzését is;
c)
a 4a. cikkben említett iparágakban infrastruktúrák létrehozásához, megszerzéséhez vagy fejlesztéséhez kapcsolódóan közös vállalkozást létrehozni.
4e. cikk
Tilos:
a)
a 4b. cikkben említett, a Krím és Szevasztopol területén természeti erőforrások kitermeléséhez kapcsolódóan pénzügyi kölcsönt vagy hitelt nyújtani;
b)
a 4b. cikkben említett, a Krím és Szevasztopol területén természeti erőforrások kitermelésével foglalkozó, a Krím vagy Szevasztopol területén letelepedett vállalkozásban részesedést szerezni vagy növelni azt, ideértve e vállalkozások teljes körű felvásárlását, illetve a részvények vagy részesedést biztosító értékpapírok megszerzését is;
c)
a 4b. cikkben említett, a Krím és Szevasztopol területén természeti erőforrások kitermeléséhez kapcsolódóan közös vállalkozást létrehozni.
4f. cikk
A 4d. és 4e. cikkben meghatározott tilalmak:
a)
nem érintik a 2014. július 30. előtt kötött szerződésekből vagy megállapodásokból fakadó kötelezettségek teljesítését;
b)
nem akadályozhatják meg a részesedés növelését, amennyiben a részesedés növelése egy 2014. július 30. előtt kötött megállapodásból eredő kötelezettség.
4g. cikk
A 4b. és 4e. cikkben meghatározott tilalmak nem vonatkoznak a már meglévő infrastruktúra biztonságosságának biztosításához szükséges karbantartással kapcsolatos tranzakciókra.”
3.
Az 5. cikk a következő mondattal egészül ki:
„A 4a.-4g. cikket 2014. december 31-ig felül kell vizsgálni.”
2. cikk
Ez a határozat az Európai Unió Hivatalos Lapjában való kihirdetésének napján lép hatályba.
Kelt Brüsszelben, 2014. július 30-án.

Labels: 18
3
5